b'\n_START_ARTICLE_\n2016\xe2\x80\x932020 m. Seimas\n_START_PARAGRAPH_\nSeimo 2016\xe2\x80\x932020 m. kadencija \xe2\x80\x93 Lietuvos Respublikos Seimas, kuris buvo i\xc5\xa1rinktas per 2016 m. Lietuvos Respublikos Seimo rinkimus. Rinkimai vyko 2016 m. spalio 9 ir spalio 23 dienomis._NEWLINE_\xc4\xae Seim\xc4\x85 i\xc5\xa1rinktas 141 narys, 71 i\xc5\xa1 j\xc5\xb3 \xe2\x80\x93 tiesiogiai vienmandat\xc4\x97se apygardose, 70 \xe2\x80\x93 daugiamandat\xc4\x97se apygardose pagal partij\xc5\xb3 pateiktus s\xc4\x85ra\xc5\xa1us. Lietuvos valstie\xc4\x8di\xc5\xb3 ir \xc5\xbeali\xc5\xb3j\xc5\xb3 s\xc4\x85junga (LV\xc5\xbdS) naujajame Seime u\xc5\xbesitikrino 56 parlamentar\xc5\xb3 mandatus, ta\xc4\x8diau j\xc5\xb3 frakcijoje, planuojama, bus 59 nariai. Koalicija su \xc5\xa1ia partija sudar\xc4\x99 socialdemokratai gavo 17 mandat\xc5\xb3, bet prie j\xc5\xb3 prisijung\xc4\x97 ir dar du Darbo partijos atstovai. Konservatoriai rinkimuose laim\xc4\x97jo 31 mandat\xc4\x85, Liberal\xc5\xb3 s\xc4\x85j\xc5\xabdis tur\xc4\x97s 14 atstov\xc5\xb3 parlamente. Po a\xc5\xa1tuonis mandatus teko Lietuvos lenk\xc5\xb3 rinkim\xc5\xb3 akcijai-Krik\xc5\xa1\xc4\x8dioni\xc5\xa1k\xc5\xb3 \xc5\xa1eim\xc5\xb3 s\xc4\x85jungai bei partijai \xe2\x80\x9eTvarka ir teisingumas\xe2\x80\x9c. Po vien\xc4\x85 mandat\xc4\x85 laim\xc4\x97jo Lietuvos \xc5\xbeali\xc5\xb3j\xc5\xb3 partija, Centro partija bei partija \xe2\x80\x9eLietuvos s\xc4\x85ra\xc5\xa1as\xe2\x80\x9c. Du mandatus gavo save i\xc5\xa1sik\xc4\x97l\xc4\x99 kandidatai._NEWLINE_I\xc5\xa1 viso naujajame Seime: 82 nauji nariai, 5 i\xc5\xa1 j\xc5\xb3 \xc4\xaf parlament\xc4\x85 gr\xc4\xaf\xc5\xbeo po pertraukos, perrinkti \xe2\x80\x93 59.\n_START_SECTION_\nPirmasis Seimo pos\xc4\x97dis\n_START_PARAGRAPH_\nPirmasis pos\xc4\x97dis Prezident\xc4\x97s teikimu \xc4\xafvyko 2016 m. lapkri\xc4\x8dio 14 d. Jame prisiek\xc4\x97 i\xc5\xa1rinktieji Seimo nariai, buvo i\xc5\xa1rinktas Seimo pirmininkas Viktoras Pranckietis, jo pavaduotojai. Pirmajam pos\xc4\x97d\xc5\xbeiui pirmininkavo vyriausias pagal am\xc5\xbei\xc5\xb3 \xc4\xaf parlament\xc4\x85 i\xc5\xa1rinktas 75 met\xc5\xb3 Seimo narys Juozas Imbrasas.'